पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर में बीती सुबह स्कॉर्पियो सवार लुटेरे पुलिस से भिड़ गए। पुलिस के इशारे पर उन्होंने गाड़ी नहीं रोकी और नाका तोड़ दिया। वहां खड़े कर्मचारियों को कुचलने की कोशिश की। इसके बाद वो भागने लगे, लेकिन थोड़ी दूरी पर जाकर उनकी गाड़ी पलट गई, जिसे बाद पुलिस ने दो लुटेरों को गिरफ्तार कर लिया। 3 लुटेरे भागने में कामयाब हो गए। पुलिस ने पकड़े गए लुटेरों से फरार हुए आरोपियों की पहचान कर उनकी तलाश में रेड शुरू कर दी है। सभी 5 लुटेरों के खिलाफ लूटपाट के साथ पुलिस कर्मियों पर जानलेवा हमले का केस दर्ज कर लिया गया है।
टॉर्च से इशारा कर रुकने को कहा तो स्पीड बढ़ा तोड़े बैरीकेड
सब इंस्पेक्टर हरदीप सिंह ने बताया कि सुबह करीब 4 बजे वह पुलिस टीम के साथ किशनगढ़ में नहर पुली पर खड़े थे। इसी दौरान मुखबिरी मिली कि सफेद रंग की स्कॉर्पियो नंबर HR51AA9847 में 5 लोग इलाके में लूटपाट के इरादे से घूम रहे हैं। पुलिस ने तुरंत वहीं पर बैरीकेडिंग बढ़ा दी। इस दौरान वहां स्कॉर्पियो पहुंच गई। उन्होंने टॉर्च से स्कॉर्पियो को रोकने का इशारा किया लेकिन उसे नहीं रोका गया। उलटा स्कॉर्पियो के ड्राइवर ने स्पीड बढ़ा दी और वहां खड़े पुलिस कर्मियों को मारने के इरादे से बैरीकेड भी तोड़ दिए। इसके बाद वह स्कॉर्पियो को भगाकर अलावलपुर की तरफ भाग निकले।
पुलिस ने पीछा किया तो लुटेरे ने घबराहट में गड्ढे में उतार दी स्कॉर्पियो
यह देख पुलिस टीम ने उनका पीछा शुरू कर दिया। पुलिस को पीछा करते देख स्कॉर्पियो का ड्राइवर घबरा गया और उसने गाड़ी गड्ढे की तरफ उतार दी। जिससे स्कॉर्पियो पलट गई और उसमें बैठे लोग निकलकर भागने लगे। यह देख पुलिस ने तुरंत उन्हें पकड़ने की कोशिश शुरू कर दी। बाकी लोग भाग निकले लेकिन मेहतपुर के गांव बिल्लो का मासूम अली और नकोदर के गांव हेरा का गुरनाम रसूल पुलिस के हत्थे चढ़ गए।
स्कॉर्पियो से मिले बेसबैट व दातर, फरार हुए 3 लुटेरों की तलाश में रेड जारी
पुलिस ने उन्हें पकड़ने के बाद गड्ढे में पलटी स्कॉर्पियो की तलाशी ली तो उसमें से एक बेसबैट और दातर बरामद हुआ। पूछताछ में दोनों आरोपियों ने कबूला कि वह लूटपाट के इरादे से घूम रहे थे। जो आरोपी वहां से फरार हुए, उनकी पहचान गांव बिल्लो के हलीफ और गांव रेहा के काला व मिरजा के तौर पर हुई। इनमें काला व मिरजा सगे भाई निकले। पुलिस ने उनके खिलाफ पुलिस टीम पर जानलेवा हमला करने, कर्फ्यू तोड़ने व लूटपाट के आरोप में केस दर्ज कर लिया है। फरार हुए आरोपियों की तलाश में पुलिस टीमें बनाकर रेड की जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn